《宜宾别杨同年》
宋代·员兴宗

江行骇湍涛，文字无暇寻。
满听舟人歌，胸中垢秽侵。
宜宾夷獠舟，系缆日欲沉。
仓卒拜年契，外堂闻韶音。
鸡肥为予烹，酒美亦共斟。
语笑不知夕，蟾蜍满衣襟。
首陈兵战谋，西北敌可擒。
次论月蚀诗，独采仝愈心。
未憎轻簿走，窍誉希山林。
儒学规矩奇，约绳固所钦。
誓将革愚鲁，庶异柴与参。
会浅别又长，情重愁愈深。
愿终保壮节，勿作涧松吟。
天子思太平，此非久滞淫。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。